**[[1]](#footnote-1) Informatīvais ziņojums**

**“Saskaņā ar Imigrācijas likuma nosacījumiem ārzemnieku veikto maksājumu administrēšanas izmaksas un to efektivitātes izvērtējums”**

1. **Administrēšanas izmaksu un to efektivitātes izvērtējuma nepieciešamības pamatojums**

Ministru kabineta 2017.gada 28.augusta ārkārtas sēdes protokollēmuma 8.punktā (prot. Nr.41 1.§, TA-1769-IP, informatīvais ziņojums “Par valsts budžeta izdevumu pārskatīšanas 2018., 2019. un 2020.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2018., 2019. un 2020.gadam” un likumprojekta “Par valsts budžetu 2018.gadam” izstrādes procesā”) Ekonomikas ministrijai (turpmāk – EM) sadarbībā ar Iekšlietu ministriju (turpmāk – IEM) un Finanšu ministriju (turpmāk – FM) tika dots uzdevums izvērtēt saskaņā ar Imigrācijas likumu ārzemnieku veikto maksājumu administrēšanas izmaksas un efektivitāti, līdz 2017.gada 31.oktobrim sagatavot un iesniegt izskatīšanai Ministru kabinetā (turpmāk – MK) priekšlikumus turpmākai rīcībai. Ņemot vērā ārzemnieku veikto maksājumu samazināšanos un izskatīšanai Saeimā virzītos grozījumus Imigrācijas likumā, MK 2017.gada 14.novembra sēdē tika pieņemts lēmums (prot. Nr.57 7.§, TA-2350) pagarināt MK 2017.gada 28.augusta sēdes protokollēmuma (prot. Nr.41 1.§) 8.punktā dotā uzdevuma izpildes termiņu līdz 2018.gada 31.janvārim.

Saskaņā ar Imigrācijas likuma 23.panta astotās daļas noteiktajiem nosacījumiem ārzemnieku veiktos maksājumus minētā panta pirmās daļas 28., 29., 30. un 31.punktā noteiktajos gadījumos, kā arī 7.3 daļā noteiktajā gadījumā ieskaita valsts pamatbudžeta programmai “Ekonomikas attīstības programma” (turpmāk – EAP) atvērtajā kontā Valsts kasē un uzskaita kā EM citus pašu ieņēmumus. Saeimā 2017.gada 22.novembrī pieņemtie “Grozījumi Imigrācijas likumā” (Latvijas Vēstnesis, 06.12.2017., Nr.242), kas stājas spēkā 2018.gada 1.janvārī, izmainīja pārejas noteikumu 26., 27., 31. un 33.punkta nosacījumus. Tas radīja iespēju saņemt valsts budžetā papildu ieņēmumus no veiktajiem maksājumiem ārzemniekam atkārtoti pieprasot termiņuzturēšanās atļauju (turpmāk – TUA).

EAP līdzekļu izmantošanas mērķus nosaka gadskārtējā valsts budžeta likumā, kā prioritāro izmantošanas mērķi norādot arī sistēmas administrēšanas izmaksu segšanu. Šādu nosacījumu paredzēja likuma “Par valsts budžetu 2015.gadam” (Latvijas Vēstnesis, 30.12.2014., Nr.257) 46.panta pirmā daļa[[2]](#footnote-2), likuma “Par valsts budžetu 2016.gadam” (Latvijas Vēstnesis, 18.12.2015., Nr.248) 49.panta pirmā daļa[[3]](#footnote-3), likuma “Par valsts budžetu 2017.gadam” (Latvijas Vēstnesis, 10.12.2016., Nr.241) 58.panta pirmā daļa[[4]](#footnote-4) un likuma “Par valsts budžetu 2018.gadam” (Latvijas Vēstnesis, 06.12.2017., Nr.242) 50.panta pirmā daļa[[5]](#footnote-5).

EAP finanšu līdzekļu izmantošanas kārtību nosaka MK 2015.gada 9.jūnija noteikumi Nr.284 “Valsts pamatbudžeta programmas “Ekonomikas attīstības programma” finanšu līdzekļu izmantošanas kārtība” (Latvijas Vēstnesis, 16.06.2015., Nr.116). Šo valsts **budžeta programmu administrē EM, neizmantojot ieņēmumus no ārzemnieku veiktajiem maksājumiem**.

Sākot no 2015.gada, atbilstoši minētajos likumos par valsts budžetu kārtējam gadam pastāvīgi iekļautajam mērķim – sistēmas administrēšanas izmaksu segšanai, katru gadu notika apropriācijas pārdale starp EM un citiem budžeta resoriem veicot transferta pārskaitījumu. Līdzekļu pārdales ietvaros iesaistītajām atbildīgajām institūcijām tika segta daļa administrēšanas izmaksu, kas deva iespēju:

* Pilsonības un migrācijas lietu pārvaldei (turpmāk – PMLP) īstenot noteiktus izvirzītos sistēmas uzlabošanas pasākumus;
* Valsts kasei (turpmāk – VK) nodrošināt īpašam mērķim noteikto bezprocentu obligāciju emisiju saskaņā ar Imigrācijas likuma 23.panta pirmās daļas 31.punktu;
* Drošības policijai (turpmāk – DP) īstenot specifiskas funkcijas.

Līdz ar to, **izvērtētas tiek** **PMLP, VK un DP ar sistēmas administrēšanu saistītās izmaksas**, kuru segšanai tiek izmantoti ieņēmumi no ārzemnieku veiktajiem maksājumiem.

Ņemot vērā, ka ārzemnieku pieteikumu skaits TUA saņemšanai un attiecīgi veikto maksājumu apjoms sarūk, aktuāls kļuva jautājums par EAP segto administratīvo izdevumu samērojamību attiecībā pret veicamo iemaksu kopējo apjomu.

Lai izvērtētu ar ārzemnieku veikto maksājumu administrēšanu saistītās izmaksas, EM izveidoja darba grupu un noorganizēja tikšanās ar FM, IEM, PMLP, DP un VK deleģētajiem pārstāvjiem. Vairāku darba grupas tikšanos laikā tika izvērtēta esošā situācija, t.sk. novērtējot ar grozījumiem Imigrācijas likumā saistītās izmaiņas, kas veido EAP ieņēmumus, kā arī tika diskutēts par iespējām samazināt ar sistēmas administrēšanu saistītās izmaksas. Darba grupas izdarītie secinājumi un izvirzītie priekšlikumi administrēšanas sistēmas pilnveidošanai ir atspoguļoti šajā ziņojumā.

1. **Esošās situācijas apraksts un izvērtējums**

Detalizēta informācijas analīze ir veikta IEM un PMLP sagatavotajā [informatīvajā ziņojumā “Par Imigrācijas likuma 23.panta pirmās daļas 3., 28., 29., 30. un 31.punktā paredzēto noteikumu īstenošanas gaitu un rezultātiem”](http://tap.mk.gov.lv/lv/mk/tap/?pid=40441522) (izskatīts MK 2017.gada 28.novembra sēdē, prot. Nr.59 35.§)[[6]](#footnote-6). Minētais informatīvais ziņojums sniedz plašāku ieskatu TUA saņemšanas situācijā un tas deva iespēju MK izvērtēt Imigrācijas likuma 23.panta pirmās daļas 3., 28., 29., 30. un 31.punktā paredzēto noteikumu praktiskās īstenošanas gaitu, rezultātus, to ietekmi uz valsts un pašvaldību budžetu un uz valsts parādu, kā arī uz Latvijas sabiedrības un tautsaimniecības attīstību. Ziņojums iesniegts izskatīšanai Saeimai.

**2.1. Ieņēmumu analīze**

Pieteikumu skaita un ar TUA ieguvi saistīto investīciju apjoma samazināšanās, īpaši darījumos ar nekustamo īpašumu, atspoguļojas EAP veikto iemaksu skaita un iemaksātās summas apjoma kritumā, kas izteikti vērojams sākot no 2016.gada IV.ceturkšņa (sk. 1.attēlu). Izveidojusies tendence tika ņemta vērā EM veiktajā prognožu aprēķinā.

Kā redzams 1.attēlā EAP iemaksām ir svārstīgs raksturs un nav konstatējama vienmērīga ieņēmumu tendence. Tas diktē nepieciešamību pastāvīgi novērtēt EAP pieejamos līdzekļus, nodrošinot regulāru informācijas apmaiņu starp sistēmas administrēšanā iesaistītajām institūcijām. Tomēr šobrīd spēkā esošais regulējums nenosaka nosacījumus par informācijas apmaiņu un tās regularitāti. Šādas normas būtu nepieciešams noteikt, tiesību aktā atrunājot nosacījumus, kas ievērotu līdzšinējo praksi informācijas apmaiņā starp sistēmas administrēšanā iesaistītajām institūcijām un informācijas ierobežotās pieejamības raksturu (tā satur personu datus).

1.attēls

**Ārzemnieku veiktās iemaksas 2015.-2018.gadā (pa ceturkšņiem) valsts pamatbudžeta programmā 33.00.00 “Ekonomikas attīstības programma”**

Avots: *EM saskaņā ar VK informāciju (situācija uz 31.01.2018., ieskaitot vienu iemaksu atkārtotai TUA saņemšanai)*

Saskaņā ar MK 2015.gada 9.jūnija noteikumu Nr.284 “Valsts pamatbudžeta programmas “Ekonomikas attīstības programma” finanšu līdzekļu izmantošanas kārtība” 3.punktā[[7]](#footnote-7) noteikto EM ir jāsagatavo budžeta programmā pieejamo finanšu līdzekļu sadalījums līdz 1.martam, lai varētu izmantot ieņēmumu atlikumu uz 1.janvāri (EAP izmantošanai pieejamos līdzekļus). Tā kā veidojot budžeta ietvaru 2018.-2020.gadam, pieejamo finanšu līdzekļu atlikumu izmantošana ar MK jau ir saskaņota, nosacījums par līdzekļu sadalījuma sagatavošanu līdz 1.martam kļūst lieks.

Uzsākt šajā laika periodā (līdz 1.martam) izmantot kārtējā saimnieciskajā gadā ārzemnieku veiktās iemaksas EAP ir par ātru. Sistēmas administrēšanas ietvaros pastāvīgi ir jāizvērtē izmantošanai pieejamie EAP līdzekļi atbilstoši Imigrācijas likuma 23.panta astotās daļas[[8]](#footnote-8) un MK 2010.gada 21.jūnija noteikumu Nr.564 “Uzturēšanās atļauju noteikumi” (Latvijas Vēstnesis, 29.06.2010., Nr.101) 73.2 punkta un 73.3 punkta[[9]](#footnote-9) nosacījumiem (EAP līdzekļi izmantošanai ir pieejami attiecīgi pēc četriem un trīs mēnešiem). Līdz ar to, šo noteikumu nosacījums attiecībā uz laika periodu pieļauj iespēju gada sākumā (līdz pirmā ceturkšņa beigām) izmantot tikai finanšu līdzekļu atlikumu uz kārtējā saimnieciskā gada 1.janvāri.

Augstāk minētos nosacījumus par informācijas apmaiņu un MK rīkojuma izdošanas termiņiem spēkā esošajā regulējumā būtu **nepieciešams precizēt, dodot iespēju operatīvi izvērtēt un uzsākt izmantot ātrāk kārtējā saimnieciskajā gadā ārzemnieku veiktās iemaksas (EAP pieejamos līdzekļus) pēc nepieciešamības**.

Arī EAP ieņēmumu struktūra nav viendabīga (sk. 1.tabulu). Jau uzsākot EAP ieviešanu, 2014.gada 1.septembrī spēkā stājušies grozījumi Imigrācijas likumā (Latvijas Vēstnesis, 04.06.2014., Nr.108) noteica, ka pirms TUA saņemšanas ārzemniekam jāveic maksājums valsts pamatbudžeta programmai “Ekonomikas attīstības programma” atvērtajā valsts pamatbudžeta izdevumu kontā Valsts kasē 5% apjomā no iegādātā nekustamā īpašuma vērtības vai arī bankas pakārtoto saistību vai obligāciju gadījumā 25 000 *euro*. Līdz ar Saeimā 2016.gada 9.jūnijā pieņemtajiem grozījumiem Imigrācijas likumā (Latvijas Vēstnesis, 29.06.2016., Nr.123), kas stājās spēkā 2016.gada 1.jūlijā) mainījās arī nosacījumi attiecībā uz ārzemnieku vienreizējām iemaksām EAP, nosakot šādu iemaksu TUA saņemšanai arī ārzemniekiem, kuri veic investīcijas kapitālsabiedrības pamatkapitālā. Savukārt, stājoties spēkā Saeimā 2017.gada 2.februārī pieņemtajiem grozījumiem Imigrācijas likumā (Latvijas Vēstnesis, 16.02.2017., Nr.36), no 2017.gada 2.marta ir paaugstināta līdz 38 000 *euro* vienreizējā iemaksa TUA saņemšanai ārzemniekiem, kas iegādājušies valsts vērtspapīrus (obligācijas).

1.tabula

**Ārzemnieku veicamo iemaksu apjoms EAP, lai saņemtu pirmreizēju TUA**

|  |  |  |
| --- | --- | --- |
| **Ieguldījuma veids** | **Iemaksas apjoms** | **Pamatojums** |
| Veicot ieguldījumus kapitālsabiedrības pamatkapitālā | 10 000 *euro* | Saskaņā ar Imigrācijas likuma 23.panta pirmās daļas 28.punkta nosacījumiem |
| Iegādājoties nekustamo īpašumu | 5% no nekustamā īpašuma vērtības | Saskaņā ar Imigrācijas likuma 23.panta pirmās daļas 29.punkta nosacījumiem |
| Veidojot pakārtotās saistības ar Latvijas Republikas kredītiestādi | 25 000 *euro* | Saskaņā ar Imigrācijas likuma 23.panta pirmās daļas 30.punkta nosacījumiem |
| Iegādājoties bezprocentu valsts vērtspapīrus | 38 000 *euro* | Saskaņā ar Imigrācijas likuma 23.panta pirmās daļas 31.punkta nosacījumiem |

Ņemot vērā 2018.gada 1.janvārī spēkā stājušos grozījumus Imigrācijas likumā (Latvijas Vēstnesis, 06.12.2017., Nr.242), EAP tiks ieskaitīti papildu ieņēmumi no veiktajiem maksājumiem ārzemniekam atkārtoti pieprasot TUA (sk. 2.tabulu). Pirmo reizi atkārtoti pieprasot TUA, Imigrācijas likuma 23. panta 7.3 daļā noteikto maksājumu valsts budžetā 5000 *euro* apmērā veic:

* vienā maksājumā atkārtotās TUA saņemšanas brīdī;
* pa daļām, pirmo daļējo maksājumu 1000 *euro* apmērā veicot atkārtotās TUA saņemšanas brīdī un turpmākos maksājumus - katru 1000 *euro* apmērā - ik gadu, reģistrējot TUA.

2.tabula

**Papildu ieņēmumi no iemaksām EAP atkārtoti pieprasot TUA, ņemot vērā grozījumus Imigrācijas likumā** (neskaitot pirmreizējās TUA iemaksas)

|  |  |  |
| --- | --- | --- |
| **Gads** | **Aktualizētas /precizētās ieņēmumu prognozes\* (*tūkst.* *euro*)** | **Prognozētais iemaksu skaits atkārtoti pieprasot TUA** |
| 2018. | **1 236,8** | 1 455 |
| 2019. | **3 065,1** | 3 606 |
| 2020. | **3 343,9** | 3 934 |
| 2021. | **3 539,4** | 4 164 |
| 2022. | **3 627,8** | 4 268 |
| 2023. | **2 391,1** | 2 813 |
| 2024. | **562,7** | 662 |

\* - Aprēķini veikti ar pieņēmumu, ka atkārtotu TUA noformē 85% no investoriem un visos gadījumos veicamās iemaksas sadala uz 5 gadiem.

Saskaņā ar EM un PMLP veiktajiem aprēķiniem atkārtotām TUA kvalificējas 2018.gadā – 1 455, 2019.gadā – 2 151, 2020.gadā – 328, 2021.gadā – 230, bet 2022.gadā – 104 ārzemnieki (investori, kas jau veikuši ieguldījumus). Likumprojekta “Grozījumi Imigrācijas likumā” (Nr.1050/Lp12)[[10]](#footnote-10) izskatīšanas laikā Saeimā, EM 2017.gada 9.novembrī iesniedza papildus priekšlikumu, kurā piedāvāja šo atkārtotas TUA pagarināšanas maksu sadalīt uz pieciem gadiem. 2.tabulā ir iekļautas jaunās EM aktualizētās prognozes.

2.attēls

**Ārzemnieku veiktās iemaksas un iemaksu prognozes valsts pamatbudžeta programmā 33.00.00 “Ekonomikas attīstības programma” (EAP)**

Avots: *EM, sākot no 2018.gada saskaņā ar EM prognozēm.*

Minētie pirmreizējo TUA un atkārtoto TUA saņemšanas nosacījumi kopumā dod iespēju veikt EAP ieņēmumu prognozi. Veikto prognožu aprēķinu rezultātos ir vērojama (sk. 2.attēlu) iespējamā pirmreizējo TUA iemaksu samazināšanās tendence līdz kritiskai robežai 2021.gadā. To iespējams kompensēs iemaksas atkārtoti pieprasot TUA, taču arī šis ieņēmumu veids saskaņā ar spēkā esošo regulējumu ir terminēts līdz pieciem gadiem.

**2.2. Izdevumu analīze**

EAP ieskaitītos līdzekļus saskaņā ar gadskārtējā valsts budžeta likumā noteiktajiem mērķiem var izmantot:

* atbalsta pasākumiem Latvijas uzņēmējiem jaunu eksporta tirgu apguvē un eksporta palielināšanā uz prioritāriem mērķa tirgiem;
* investīciju veicināšanai;
* reemigrācijas atbalsta pasākumiem;
* mājokļa programmas finansēšanai;
* citiem darba vietu radīšanas un ģimeņu atbalsta pasākumiem;
* sistēmas administrēšanas izmaksu segšanai.

Iepriekšējos gados ārzemnieku veiktie maksājumi EAP ir bijis būtisks finanšu avots, lai nodrošinātu valsts galvojumus bankas aizdevumiem mājokļu iegādei vai būvniecībai. Valsts galvojumiem bankas aizdevumiem mājokļu iegādei vai būvniecībai (AS “Attīstības finanšu institūcija Altum” īstenotajai mājokļu galvojumu programmai) 2015.gadā tika novirzīts 2 335,3 tūkst. *euro* un 2016.gadā – 2 359,4 tūkst.*euro* (sk. 3.attēlu). Savukārt 2017.gadā šīs programmas īstenošanai tika novirzīti jau budžeta dotācijas līdzekļi attiecīgi 2 849,3 tūkst. *euro* un 2 500,0 tūkst. *euro* apmērā.

Turklāt, ir jāņem vērā jau MK 2017.gada 8.septembra ārkārtas sēdes protokollēmuma (prot. Nr.44 1.§)[[11]](#footnote-11) 11.punktā noteiktais, kas paredz palielināt EM valsts budžeta programmā 33.00.00 “Ekonomikas attīstības programma” ieskaitāmo līdzekļu apmēru 2019. un 2020.gadā par 4 000,0 tūkst. *euro* ik gadu. Kā arī MK 2017.gada 9.novembra sēdē pieņemtais lēmums (prot. Nr.56 17.§, 3.punkts)[[12]](#footnote-12), kas paredz FM 2019.gada valsts budžeta projekta izstrādes procesā nodrošināt finansējumu valsts atbalsta programmai mājokļa iegādei 2018.gada līmenī. Šo nosacījumu izpildei var izmantot arī pieejamos finanšu līdzekļu atlikumus uz kārtējā saimnieciskā gada 1.janvāri, par kuriem vēl nav pieņemts MK lēmums.

Saskaņā ar MK 2017.gada 21.augusta rīkojumu Nr.444 “Par pamatbudžeta programmas “Ekonomikas attīstības programma” finanšu līdzekļu izmantošanu” (Latvijas Vēstnesis, 22.08.2017., Nr.166), 2017.gadā valsts budžeta likumā noteikto mērķu īstenošanai no ārzemnieku veiktajām iemaksām EAP bija plānots novirzīt 108,9 tūkst. *euro* ārvalstu tiešo investīciju piesaistei un eksporta veicināšanai, 90,0 tūkst.*euro* “Konsultē vispirms” pasākumu efektīvas īstenošanas uzsākšanai, 58,0 tūkst. *euro* jaunuzņēmumu ekosistēmas atpazīstamības veicināšanai.

3.attēls

**No valsts pamatbudžeta programmas 33.00.00 “Ekonomikas attīstības programma” (EAP) segtie un plānotie ar sistēmas administrēšanu saistītie izdevumi**

Avots: *EM, sākot no 2020.gada plānotie izdevumi saskaņā ar iesaistīto institūciju (PMLP, DP un VK) sniegtajiem priekšlikumiem*

Minētie apsvērumi par EAP ietvaros pieejamo līdzekļu prioritāro sadalījumu ir jāņem vērā izvērtējot līdzšinējo izdevumu pozīcijas un plānojot turpmāko līdzekļu novirzīšanu ar sistēmas administrēšanu saistīto izmaksu segšanai. No EAP 2015.-2017.gadā segto un turpmākajiem gadiem (sākot no 2020.gada) plānoto izdevumu dinamiku var aplūkot 3.attēlā.

1. **Iesaistīto institūciju ar sistēmas administrēšanu saistītās izmaksas un to efektivitātes izvērtējums**

MK 2015.gada 9.jūnija noteikumos Nr.284 “Valsts pamatbudžeta programmas “Ekonomikas attīstības programma” finanšu līdzekļu izmantošanas kārtība” (Latvijas Vēstnesis, 16.06.2015., Nr.116) ir noteikti līdzekļu izmantošanas nosacījumi kārtējā saimnieciskajā gadā budžeta programmas kontā ieskaitītajiem finanšu līdzekļiem, kas saskaņā ar normatīvajos aktos uzturēšanās atļauju jomā noteiktajiem nosacījumiem ir uzskatāmi par neatmaksājamiem ārzemniekam. Balstoties uz minētajos MK noteikumos Nr.284 noteikto, sākot no 2015.gada, EM sadarbībā ar iesaistītajām institūcijām, izvērtēja to ierosinājumus par sistēmas administrēšanai nepieciešamajiem līdzekļiem. Rezultātā tika sagatavoti MK rīkojumi, kas atbilstoši nepieciešamībai un identificētajiem pasākumiem, ļāva novirzīt EAP pieejamos līdzekļus ar sistēmas administrēšanu saistīto izmaksu segšanai:

* MK 2015.gada 2.februāra rīkojums Nr.54 “Par Imigrācijas likuma 23.panta pirmās daļas 28., 29., 30. un 31.punktā paredzēto nosacījumu nodrošināšanai nepieciešamajiem pasākumiem un finansējumu 2015.gadā” (Latvijas Vēstnesis, 03.02.2015., Nr.23);
* MK 2015.gada 8.oktobra rīkojums Nr.617 “Par pamatbudžeta programmas “Ekonomikas attīstības programma” finanšu līdzekļu izmantošanu” (Latvijas Vēstnesis, 09.10.2015., Nr.198);
* MK 2016.gada 15.martā rīkojums Nr.193 “Par pamatbudžeta programmas “Ekonomikas attīstības programma” finanšu līdzekļu izmantošanu” (Latvijas Vēstnesis, 17.03.2016., Nr.54);
* MK 2017.gada 21.augusta rīkojums Nr.444 “Par pamatbudžeta programmas “Ekonomikas attīstības programma” finanšu līdzekļu izmantošanu” (Latvijas Vēstnesi, 22.08.2017., Nr.166).

Savukārt, saskaņā ar MK 2017.gada 16.augustā sēdes protokollēmumā (prot. Nr.39 41.§) nolemto[[13]](#footnote-13) likumā “Par valsts budžetu 2018.gadam” un likumā “Par vidēja termiņa budžeta ietvaru 2018., 2019. un 2020. gadam” IEM un FM budžetā ir ieplānots transferts no EM budžeta programmas 33.00.00 “Ekonomikas attīstības programma” (EAP), lai 2018. un 2019.gadā nodrošinātu sistēmas administrēšanas izmaksu segšanu.

Kopējā izmaiņu dinamika iepriekšējos un turpmākajos gados, kas veidojas no iesaistītajām iestādēm (PMLP, DP un VK) atbilstoši minētajiem normatīvajiem aktiem novirzītajiem EAP līdzekļiem sistēmas administrēšanas izmaksu segšanai, redzama 3.attēlā apkopotajā izdevumu sadalījumā.

Sistēmas administrēšanā iesaistītās iestādes (PMLP, DP un VK) izmanto piešķirtos līdzekļus dažādiem mērķiem. Īstenoto pasākumu sasniegtie rezultāti ir skatāmi 1.pielikumā apkopotajā informācijā. Izvērtējums tika veikts arī balstoties uz iesaistīto iestāžu (PMLP, DP un VK) apliecinājumu par izlietoto līdzekļu atbilstību izvirzītajiem mērķim, kas jāsniedz noslēdzoties kārtējam periodam (t.sk. saimnieciskajam gadam), saskaņā ar MK 2015.gada 9.jūnija noteikumu Nr.284 4. un 5.punktu[[14]](#footnote-14). Izvērtējums daļēji balstās arī uz Valsts kancelejas izstrādāto *Nozarēs veikto ieguldījumu efektivitātes analīzes metodiku*[[15]](#footnote-15), pamatā veiktajā analīzē vērtējot funkcionālas efektivitātes rādītājus, kas raksturo to, cik lielā mērā izmantotie resursi un sasniegtie darbības rezultāti ir nodrošinājuši plānoto rezultātu sasniegšanu. Veiktais izvērtējums par īstenoto pasākumu sasniegtajiem rezultātiem ļauj spriest par **pietiekami efektīvu līdzekļu izmantošanu līdzšinējā laika posmā**.

Savukārt, pilnvērtīgu ekonomiskās efektivitātes (*efficiency*) rādītāju, kas raksturotu pakāpi, kādā tiek sasniegti vēlamie darbības rezultāti, salīdzinot ar tam nepieciešamajiem resursiem vai ieguldījumiem (piemēram, apstrādāto iesniegumu/ TUA pieteikumu skaitu uz vienu PMLP darbinieku), analīzi veikt nevarēja, jo izvērtēta tika neliela daļa ar sistēmas administrēšanu saistīto izmaksu. Veiktās PMLP darbības Vienotās migrācijas informācijas sistēmas (turpmāk – VMIS) Uzturēšanās atļauju apakšsistēmas pilnveidošanai, kā arī VK darbību, lai nodrošinātu īpašam mērķim emitētu vērstpapīru uzskaiti un norēķinus, nevar attiecināt uz sniegto pakalpojumu kopumā. DP gadījumā informācija ir klasificējama kā valsts noslēpums.

Jāuzsver, ka saskaņā ar Imigrācijas likuma 23.panta astoto daļu - līdzekļu izmantošanas mērķus nosaka gadskārtējā valsts budžeta likumā, kā prioritāro izmantošanas mērķi norādot šīs budžeta programmas administrēšanas izdevumu segšanu, taču nevis ārvalstnieku pieteikumu un to pārbaudes administratīvo izmaksu segšanu, ko iesaistītajām institūcijām (PMLP, DP un VK) jāveic jau piešķirto līdzekļu ietvaros.

Balstoties uz veikto izvērtējumu var secināt, ka iesaistītās iestādes (PMLP, DP un VK) 2015.-2017.gadam piešķirto līdzekļu ietvaros nodrošināja pasākumus sistēmas administrēšanas uzlabošanai un pastāvīga funkcionāla rakstura uzdevumu izpildei, kas nav saistīti ar TUA pieteikumu skaita izmaiņām un jāīsteno neatkarīgi pieteikumu iesniedzēju aktivitātes. Šādus pasākumus iesaistītās iestādes (PMLP, DP un VK) plāno turpināt īstenot arī 2018. un 2019.gadā. Minētie pasākumi ir vērtējami kā priekšnosacījums TUA saņemšanai (vēl pirms ārzemnieku maksājumu veikšanas TUA saņemšanai, kas veido EAP ieņēmumus). Tādejādi secināms, ka pasākumi un to īstenošanai nepieciešamā finansējuma apmērs nav atkarīgs no saņemto TUA pieteikumu skaita un tā izmaiņām.

1. **Iesaistīto institūciju turpmākā rīcība un administrēšanas izdevumu efektivizācija (samazinājums)**

Lai izvērtētu ar sistēmas administrēšanu saistīto izdevumu iespējamo samazinājumu 2018. un 2019.gadam, kā arī priekšlikumus par sistēmas administrēšanai nepieciešamā finansējuma apmēru turpmākajos gados, EM ierosināja PMLP, DP un VK identificētās izmaksas (sk. 3.tabulu) vērtēt, savstarpēji salīdzinot divus iespējamajos variantus:

* gadījumā, kad tiek turpināta līdz šim izveidotā prakse;
* gadījumā, kad tiek īstenoti efektivitāti uzlabojoši pasākumi.

Atbilstoši 3.tabulā apkopotajai informācijai, 2018. un 2019.gadā atbildīgās institūcijas (PMLP, DP un VK) neredz iespēju samazināt tām paredzēto finansējuma apmēru[[16]](#footnote-16). Iesaistītajām institūcijām paredzot turpināt līdz šim izveidoto praksi, turpmākajos gados procesa efektivizācijas pasākumu īstenošana (izmaksu samazināšana) rezultātā ir konstatējama tikai daļēji.

3.tabula

**No valsts pamatbudžeta programmas 33.00.00 “Ekonomikas attīstības programma” (EAP) novirzītais finansējums ar sistēmas administrēšanu saistīto izmaksu segšanai un ar TUA izsniegšanas procesu saistīto izmaksu prognozes, *euro***

|  |  |  |  |
| --- | --- | --- | --- |
| **Gads** | **Iekšlietu ministrija**  | **Finanšu ministrija** | **Ar sistēmas administrēšanu saistītās izmaksas kopā** |
| **PMLP izdevumi** VMIS Uzturēšanās atļauju reģistra uzturēšanai un pilnveidošanai | **DP izdevumi**, lai nodrošinātu informāciju, kas kalpo par pamatu ārzemniekam aizliegt/atļaut ieceļot | **VK izdevumi**, lai nodrošinātu īpašam mērķim emitētu bezprocentu obligāciju emisiju apkalpošanu saskaņā ar noslēgto līgumu  |
| **2015.** | 186 762,12 | 68 000,00 | 46 800,00 | **301 562,12** |
| **2016.** | 230 836,00 | 221 000,00 | 46 800,00 | **498 636,00** |
| **2017.** | 240 126,00 | 210 000,00 | 46 800,00 | **496 926,00** |
| **2018.\*** | 40 203,00 | 210 000,00 | 46 800,00 | **297 003,00** |
| **2019.\*** | 80 768,00 | 210 000,00 | 46 800,00 | **337 568,00** |
| **2020.** | 35 393,00 | 210 000,00 | izmaksas tiks noteiktas saskaņā ar vienošanos ar *Nasdaq CSD SE* trīs mēnešus pirms spēkā esošā sadarbības līguma minimālā termiņa beigām (2020.gada 1.janvāris)[[17]](#footnote-17) | **245 393,00** |
| **2021.** | 23 595,00 | 210 000,00 | **233 595,00** |
| **2022.** | 20 147,00 | 210 000,00 | **230 147,00** |

Avots: *EM, saskaņā ar iesaistīto institūciju (PMLP, DP un VK) sniegtajiem priekšlikumiem*

**DP un PMLP izmaksas** **2018.-2019.gadam** atbilstoši likumam “Par valsts budžetu 2018.gadam” un likumam “Par vidēja termiņa budžeta ietvaru 2018., 2019. un 2020.gadam” (sk. 3.tabulu), iekļautas IEM valsts pamatbudžeta apakšprogrammas 11.01.00 “Pilsonības un migrācijas lietu pārvalde” un valsts pamatbudžeta programmas 09.00.00 “Drošības policijas darbība” izdevumos 2018.-2019.gadam, kā finansēšanas avotu paredzot transfertu no 33.00.00 “Ekonomikas attīstības programma”.

IEM sadarbībā ar DP un PMLP izvērtēja saskaņā ar Imigrācijas likumu ārzemnieku veicamo maksājumu administrēšanas izmaksas un to efektivitāti attiecībā uz iekšlietu resora iestādēm (detalizētāks aprēķins par PMLP attiecībā uz 2018.-2019.gadu ir skatāms 2.pielikumā). Rezultātā tiek uzturēta pozīcija, kas paredz **saglabāt DP nepieciešamo finansējumu EAP ietvaros turpmākajos gados vismaz esošajā līmenī** (210 tūkst. *euro* apmēra ik gadu, sk. 3.tabulu), lai DP varētu nodrošināt Imigrācijas likumā noteiktā[[18]](#footnote-18) pienākuma izpildi - sniegt informāciju, kas ir par pamatu tam, lai ārzemniekam aizliegtu/atļautu ieceļot vai uzturēties Latvijas Republikā.

DP norāda, ka **TUA pretendentu pārbaudes ir kļuvušas efektīvākas**, tādejādi ierobežojot iespēju izmantot TUA apmaiņā pret investīcijām tādu darbību veikšanai, kas var radīt apdraudējumu mūsu valsts drošībai[[19]](#footnote-19). Tas nozīmē, ka DP attiecīgo izmaksu segšanai nepieciešams turpināt līdzšinējo praksi.

Attiecībā uz PMLP kompetenci Imigrācijas likuma izpildes nodrošināšanai, lai nodrošinātu un optimizētu visu uzturēšanās atļauju[[20]](#footnote-20) piešķiršanas procesu, IEM skatījumā būtu izvērtējama šādu pasākumu finansēšana EAP ietvaros:

* **2020.gadā - 35 393 *euro*** VMIS Uzturēšanās atļauju apakšsistēmas pilnveidošanai, lai optimizētu veikto uzskaiti par TUA pieprasījušo ārvalstu investoru maksātajām valsts nodevām. Šobrīd uzskaite nav automatizēta, līdz ar to ietekme uz valsts budžetu un tās analīze veicama manuāli, tādējādi ievērojami paildzinot laiku nepieciešamās informācijas apstrādei.
* **2021.gadā - 23 595 *euro***, lai nodrošinātu ārzemnieku lietu uzglabāšanas apstākļus atbilstoši MK 2012.gada 6.novembra noteikumos Nr.748 “Dokumentu un arhīvu pārvaldības noteikumi” (Latvijas Vēstnesis, 08.11.2012., Nr.177), paredzētajām prasībām. Ievērojot to, ka arhīvā uzglabājamo personu dokumentu komplektu skaits palielinājies aptuveni par 18 000, kā arī ik gadu personas iesniedz jaunus dokumentu komplektus, reģistrējot TUA un pieprasot atkārtotas TUA[[21]](#footnote-21), kopējā arhīva slodze ir būtiski pieaugusi un dokumentu uzglabāšanas apstākļi neveicina operatīvu piekļuvi nepieciešamajai informācijai.
* **2022.gadā** **- 20 147 *euro***, Elektroniskā digitālā arhīva datu glabāšanas iekārtas kapacitātes palielināšanai 2 TB apjomā, lai paātrinātu ārvalstu investoru uzturēšanās atļauju pieteikumu apstrādi.

Minētie pasākumi, kuru īstenošanai PMLP nepieciešamā finansējuma detalizētāks aprēķins ir skatāms 3.pielikumā, saskaņā ar veikto izvērtējumu ir uzskatāmi kā līdz šim izveidotās prakses turpinājums. IEM izvērtēja iespējas attiecīgo izdevumu segšanu nodrošināt iestāžu pamatfunkciju izpildei piešķirto valsts budžeta līdzekļu (bāzes izdevumu) ietvaros. Tika konstatēts, ka piešķirto valsts budžeta līdzekļu ietvaros tas nav iespējams un ir nepieciešams papildu finansējums, lai īstenotu minētos pasākumus (prognozes kopējām izmaksām, kas saistītas ar TUA izsniegšanas procesu (t.sk. ārzemnieku veikto maksājumu administrēšanu) un procesa efektivizācijas pasākumu īstenošanu skatīt 4.tabulā).

Turklāt, IEM vērš uzmanību arī uz to, ka netiek pieprasīti papildu līdzekļi Imigrācijas likuma 23. panta pirmās daļas 28., 29., 30. un 31. punktā noteikto nosacījumu izpildei – TUA pieprasījumu izvērtēšanas sekmīgai nodrošināšanai (ieskaitot PMLP pārbaudes par veiktajiem maksājumiem TUA saņemšanai), lai gan saskaņā ar grozījumiem Imigrācijas likumā, kas stājās spēkā 2018.gada 1.janvārī, būtiski palielināsies administratīvā slodze PMLP, pārbaudot veiktos maksājumus (5000 *euro* apmērā jeb 1000 *euro* apmērā ik gadu) atkārtotas TUA pieprasīšanas gadījumā[[22]](#footnote-22).

**VK izmaksas** **2018.-2019.gadam**, atbilstoši likumam “Par valsts budžetu 2018.gadam” un likumam “Par vidēja termiņa budžeta ietvaru 2018., 2019. un 2020.gadam” (sk. 3.tabulu), iekļautas FM valsts budžeta apakšprogrammas 31.02.00 “Valsts parāda vadība” izdevumos 2018.-2019.gadam, kā finansēšanas avotu paredzot transfertu no EM budžeta programmas 33.00.00 “Ekonomikas attīstības programma”.

Kopējās VK ar sistēmas administrēšanu saistītās izmaksas (sk. 3.tabulu) plānotas saskaņā ar 2014.gada 23.oktobrī starp VK un AS “Latvijas Centrālais depozitārijs” (pašreizējais nosaukums – *Nasdaq CSD SE*) noslēgto Sadarbības līgumu par īpašam mērķim emitētu valsts vērstpapīru emisiju apkalpošanu (turpmāk – Līgums). Līgums noslēgts uz nenoteiktu laiku, mēneša maksa sniegtajam pakalpojumam ir fiksēta noteiktā apmērā - 3900 *euro* mēnesī, neatkarīgi no periodā emitēto bezprocentu vērtspapīru (obligāciju) apjoma. Līguma darbības minimālais termiņš nevar būt īsāks par 2020.gada 1.janvāri. VK vienpusēji atkāpjoties no Līguma pirms minimālā termiņa, būtu jākompensē *Nasdaq CSD SE* zaudējumi. Līdz ar to, līdz spēkā esošā līguma minimālā darbības termiņa beigām nav iespējams veikt efektivizācijas vai izmaksu samazināšanas pasākumus. Attiecībā uz izmaksām pēc 2020.gada 1.janvāra, Līgums paredz iespēju vienoties par maksas apmēru, kas piemērojama par *Nasdaq CSD SE* pakalpojumiem, ne vēlāk kā trīs mēnešus pirms Līguma minimālā termiņa beigām.

Ņemot vērā prognozēto ieņēmumu no ārzemnieku veiktajiem maksājumiem par TUA atļauju izsniegšanu (EAP pieejamo līdzekļu) samazināšanos turpmākajos gados, kā arī ierobežotās valsts budžeta iespējas, FM un VK izvērtēja iespēju un **ierosina sākot ar 2020.gadu īpašam mērķim emitētu valsts vērtspapīru emisiju apkalpošanu izmaksas nodrošināt FM budžeta apakšprogrammā 31.02.00 “Valsts parāda vadība” paredzēto līdzekļu ietvaros**.

1. **Rezultāti un priekšlikumi turpmākai rīcībai.**

Apkopojot iepriekšminēto informāciju, kurā izvērtētas ārzemnieku veikto maksājumu administrēšanu saistītās izmaksas, kā arī EM izveidotās darba grupas ar FM, IEM, PMLP, DP un VK deleģētajiem pārstāvjiem diskusijas un sniegtās informācijas apkopojuma rezultātā konstatēto, var definēt šādus secinājumus un priekšlikumus turpmākai rīcībai administrēšanas sistēmas pilnveidošanai.

**Secinājumi:**

* Sasniegtie rezultāti apliecina, ka no EM budžeta programmas 33.00.00 “Ekonomikas attīstības programma” (EAP) segto administratīvo izmaksu ietvaros īstenotie pasākumi ļauj sasniegt noteiktos mērķus un līdzšinējā laika posmā piešķirto līdzekļu izmantošana sistēmas administrēšanas izdevumu segšanai ir atbilstoša risināmajiem uzdevumiem.
* Veiktais izvērtējums par iesaistīto institūciju (PMLP, DP un VK) īstenoto pasākumu sasniegtajiem rezultātiem ļauj spriest par pietiekamu funkcionālo efektivitāti – novirzītie līdzekļi izlietoti pilnā apjomā tādu pasākumu īstenošanai, kas atbilst paredzētajiem mērķiem.
* Izvērtējuma rezultātā līdz 2019.gadam (ieskaitot) nav identificētas iesaistīto institūciju (PMLP, DP un VK) iespējas samazināt ar sistēmas administrēšanu saistītās izmaksas, kas tiek segtas no EAP pieejamiem līdzekļiem, ievērojot nepieciešamību nodrošināt noteiktās funkcijas neatkarīgi no prognozējamo pieteikumu skaita (attiecīgi ievērojot iespējamās iemaksu izmaiņu tendences).
* Veiktais izvērtējums ļauj konstatēt, ka iesaistīto institūciju (PMLP, DP un VK) ierosinātā turpmākā rīcība ir vērtējama galvenokārt kā līdz šim izveidotās prakses turpinājums. Tas nozīmē, ka iesaistītajām institūcijām (PMLP un DP) ar sistēmas administrēšanu saistīto pasākumu īstenošanas izmaksu segšanai 2020.-2022.gadā būs nepieciešams finansējums no EAP pieejamiem līdzekļiem.
* PMLP gadījumā turpmāk plānoto rīcību var uzskatīt arī kā īstenotās prakses efektivizāciju (izmaksu samazināšanu), jo gan 2018.-2019.gadam piešķirtais un 2020.-2022.gadam plānotais no EAP novirzāmo līdzekļu apjoms ar sistēmas administrēšanu saistīto izdevumu segšanai uzrāda samazinājumu. Tomēr pēc satura pasākumi atšķiras no līdz šīm īstenotā galvenā virziena - VMIS Uzturēšanās atļauju reģistra uzturēšanas un pilnveidošanas, tāpēc tie visā pilnībā nav vērtējami kā alternatīvs risinājums, bet gan kā nepieciešamība segt no EAP pieejamiem līdzekļiem ar sistēmas administrēšanu saistītās papildu izmaksas.
* DP gadījumā, turpinot TUA pretendentu efektīvu izvērtēšanu, kas jāīsteno neatkarīgi no pieteikumu skaita izmaiņām, papildus finansējums nepieciešams specifiskas funkcijas īstenošanai.
* Veiktais izvērtējums parāda, ka EAP ietvaros ar sistēmas administrēšanu saistītie un līdz šim īstenotie pasākumi var pozitīvi ietekmēt kopējo atbilstoši Valsts pārvaldes reformu plānam[[23]](#footnote-23) noteikto uzdevumu par valsts pārvaldes pakalpojumu efektivitātes un vērtības palielināšanu. Ja tiek turpināts no EAP pieejamiem līdzekļiem atbalstīt ar sistēmas administrēšanu saistītos pasākumus, kas ietekmē pakalpojumu digitalizāciju un informācijas apmaiņas elektronizāciju, tas ļautu paaugstināt sniegto pakalpojumu vērtību un vēl vairāk palielinātu funkcionālo efektivitāti.

**Priekšlikumi:**

* No EAP pieejamiem līdzekļiem 2020.-2022.gādā ir jāturpina segt izmaksas pasākumiem sistēmas administrēšanas uzlabošanai (PMLP), kas jāīsteno neatkarīgi no pieteikuma skaita izmaiņām, ciktāl tas būs iespējams ņemot vērā veiktās iemaksas.
* No EAP pieejamiem līdzekļiem 2020.-2022.gādā ir jāturpina segt izmaksas funkcionāla rakstura uzdevumu izpildei (DP), kas jāīsteno neatkarīgi no pieteikuma skaita izmaiņām, ciktāl tas būs iespējams ņemot vērā veiktās iemaksas.
* Sākot ar 2020.gadu izmaksas, kas saistītas ar īpašam mērķim emitētu valsts vērstpapīru emisiju apkalpošanu, tiks nodrošinātas FM budžeta apakšprogrammā 31.02.00 “Valsts parāda vadība” paredzēto līdzekļu ietvaros.
* Nepieciešams veicināt regulārāku informācijas apmaiņu starp EM un PMLP, maksimāli izmantojot elektroniskās informācijas apmaiņas iespējas, nodrošinot komunikāciju par TUA pieteikumiem, veiktajām iemaksām, pieņemtajiem lēmumiem, izņemtajām TUA, nepieciešamo atmaksu gadījumiem u.c.
* Nepieciešams veikt grozījumus MK 2015.gada 9.jūnijā noteikumos Nr.284 “Valsts pamatbudžeta programmas “Ekonomikas attīstības programma” finanšu līdzekļu izmantošanas kārtība”:
* nosakot obligātās informācijas apmaiņas saturu un periodiskumu;
* precizēt noteikumos paredzēto nosacījumu par MK rīkojuma izdošanas termiņu, paredzot tā izdošanu pēc nepieciešamības, ņemot vērā finanšu līdzekļu pieejamību – ārzemnieku veikto iemaksu TUA saņemšanai apjomu.

Ministru prezidenta biedrs,

ekonomikas ministrs A.Ašeradens

Vīza: valsts sekretārs J.Stinka

08.06.2018 14:23

28829

J.Vilnis 67013124

Juris.Vilnis@em.gov.lv

1.pielikums

**No Ekonomikas ministrijas budžeta programmas 33.00.00 “Ekonomikas attīstības programma” (EAP) segtās ar sistēmas administrēšanu saistītās izmaksas un īstenoto pasākumu ietvaros sasniegtie rezultāti**

| **Institūcija** | **Piešķirtais/ izlietotais finansējums (*euro*)** | **Mērķi** | **Sasniegtie rezultāti**  | **Pamatojums** |
| --- | --- | --- | --- | --- |
| **2015.gads** |
| **Pilsonības un migrācijas lietu pārvalde** | 55 055/ 55 055 | Pilnveidot VMIS Uzturēšanās atļauju apakšistēmu un izveidot jaunu datu apmaiņas saskarni ar Valsts kasi un Latvijas Centrālo depozitāriju.  | Pilnveidota VMIS Uzturēšanās atļauju apakšistēma un izveidota datu apmaiņas saskarne ar Valsts kasi un AS “Latvijas Centrālais depozitārijs” datu sistēmu. Izstrādātā saskarne ar Valsts kasi nodrošina pārbaudi, ka pieteikuma iesniedzējs ir veicis Imigrācija likumā noteikto apmaksu (25 000 *euro*). Saskarne ar AS “Latvijas Centrālais depozitārijs” datu sistēmu nodrošina pieteikuma saglabāšanu Latvijas Centrālā depozitārijā. | Ministru kabineta 2015.gada 2.februāra rīkojuma Nr.54 1.1.apakšpunkts. |
| 131 767/ 131 707(neizmantoti 0,045%)  | Izstrādāt papildus funkcionalitātes VMIS Uzturēšanās atļauju apakšistēmā – 64 295 euro.Izmaksāt piemaksu par personīgā darba ieguldījumu un darba kvalitāti uzturēšanās atļauju izsniegšanā iesaistītajiem nodarbinātajiem – 67 412 euro. | Izstrādātas VMIS Uzturēšanās atļauju apakšsistēmas papildus funkcionalitātes, kas nodrošina DP pieejamu aktuālu pārbaudāmo personu sarakstu; pieejamas anketas un pievienotos dokumentus; iespēju sistēmā sagatavot atzinumu. Veikta WEB kameras integrācija un obligāta attēla iegūšana klātienes procesā, kā arī izstrādāta lēmumu ģenerēšanas funkcionalitāte. | Ministru kabineta 2015.gada 8.oktobra rīkojuma Nr.617 “Par pamatbudžeta programmas “Ekonomikas attīstības programma” finanšu līdzekļu izmantošanu” 2.1. un 2.2.apakšpunkts. |
| **Drošības policija** | 68 000/ 68 000 | Segt izdevumus, kas saistīti ar DP kapacitātes stiprināšanu. | Tiek īstenota specifiskā funkcija. | Ministru kabineta 2015.gada 2.februāra rīkojuma Nr.54 1.2.apakšpunkts.  |
| **Valsts kase**  | 46 800/ 46 800 | Īpašam mērķim noteikto bezprocentu obligāciju emisiju nodrošināšana saskaņā ar Imigrācijas likuma 23.panta pirmās daļas 31.punktu. | Nodrošināta īpašam mērķim noteikto bezprocentu obligāciju emisija, uzskaite un norēķinu veikšana. | Ministru kabineta 2015.gada 2.februāra rīkojuma Nr.54 1.3.apakšpunkts. |
| **2016.gads** |
| **Pilsonības un migrācijas lietu pārvalde** | 230 836/ 230 836 | Lai izstrādātu papildus funkcionalitātes VMIS Uzturēšanās atļauju apakšistēmā (pamatkapitāla veidošana): lai nodrošinātu dokumentu skenēšanu Uzturēšanās atļauju nodaļā un to pievienošanu Uzturēšanās atļauju termiņam un Elektroniskajā digitālajā arhīvā; pielāgotu e - pakalpojumu pirmreizējai uzturēšanās atļaujas anketas iesniegšanai un atkārtotai reģistrācijai un apmaksai (aprēķins izmantojot UAT datus, valsts kases integrācija), pieraksta (apkalpošanas laika rezervācija) sistēmas izveidi, e-pakalpojuma izveidi lēmuma lejuplādēšanai vai nosūtīšanai (e-Zīmogošana pašam pieprasītājam, uzaicinātājam), izvedotu saskarni kontrolei ar Zemesgrāmatu, Valsts ieņēmumu dienestu un pašvaldībām (NĪN), izveidotu atskaišu datu bāzi. | Izstrādātas VMIS Uzturēšanās atļauju apakšsistēmas papildus funkcionalitātes nodrošinot Uzturēšanās atļauju lietu dokumentu pievienošanu Elektroniskajam digitālajam arhīvam, izveidots e–pakalpojums uzturēšanās atļaujas pieteikuma iesniegšanai, izveidots datu apmaiņas risinājums nodokļu nomaksas kontrolei, pilnveidota atskaišu datu bāze.Izstrādātā papildus funkcionalitāte atvieglo un paātrina uzturēšanās atļauju datu apstrādi un to analīzi, savukārt, ārzemniekiem, kuri ir termiņuzturēšanās atļauju pietecēji un saņēmēji, ir iespēja izmantot e-pakalpojumu. | Ministru kabineta 2016.gada 15.marta rīkojuma Nr.193 1.1.apakšpunkts.  |
| **Drošības policija** | 221 000/ 221 000 | Segt izdevumus, kas saistīti ar DP kapacitātes stiprināšanu. | Tiek īstenota specifiskā funkcija. | Ministru kabineta 2016.gada 15.marta rīkojuma Nr.193 1.2.apakšpunkts.  |
| **Valsts kase** | 46 800/ 46 800 | Īpašam mērķim noteikto bezprocentu obligāciju emisiju nodrošināšana saskaņā ar Imigrācijas likuma 23.panta pirmās daļas 31.punktu. | Nodrošināta īpašam mērķim noteikto bezprocentu obligāciju emisija, uzskaite un norēķinu veikšana. | Ministru kabineta 2016.gada 15.marta rīkojuma Nr.193 1.3.apakšpunkts.  |
| **2017.gads** |
| **Pilsonības un migrācijas lietu pārvalde** | 240 126/ 240 126 | 1. Papildus funkcionalitātes izveidošanai uzturēšanās atļaujas pieteikumā, izmantojot e-pakalpojumu, iesniegto elektronisko dokumentu ievietošanai digitālajā arhīvā. | 1. Pilnveidotas VMIS Uzturēšanās atļauju apakšsistēmas un e–pakalpojuma uzturēšanās atļaujas pieteikuma iesniegšanai, kas nodrošina iespēju iesniegto elektronisko dokumentu ievietošanai digitālajā arhīvā. | Ministru kabineta 2017.gada 21.augusta rīkojuma Nr.444 2.punkts. |
| 2. VMIS Uzturēšanās atļauju apakšsistēmas funkcionalitātes papildināšana, piedāvājot iespēju iegūt nepieciešamās atskaites.  | 2. Pilnveidota VMIS Uzturēšanās atļauju apakšsistēma, kas nodrošina iespēju tās lietotājiem tiešsaistē veidot nepieciešamās atskaites. Nodrošināta iespēja pilnvērtīgāk veikt uzturēšanās atļauju pieprasījumu termiņu kontroli, trūkstošo dokumentu kontroli, sadarbības iestāžu atbilžu statusa kontroli. |
| 3. VMIS Uzturēšanās atļauju apakšsistēmas funkcionalitātes pilnveidošana. | 3. Pilnveidota VMIS funkcionalitāte, kas ļauj iegūt detalizētākus Uzturēšanās atļauju apakšsistēmas audita pierakstus.  |
| 4. VMIS Uzturēšanās atļauju apakšsistēmas datu noliktavas pilnveidošana. | 4. Pilnveidota VMIS Uzturēšanās atļauju apakšsistēmas datu noliktava, kas dod iespēju operatīvi iegūt automātiski sagatavotus pārskatus par ārzemniekiem (investoriem) izsniegtajām uzturēšanās atļaujām un viņu veiktajiem ieguldījumiem. |
| 5. E-pakalpojuma izveide “D” tipa vīzas elektroniskai pieteikuma iesniegšanai un apmeklējuma rezervēšanai. | 5. Izveidots e-pakalpojums “D” tipa vīzas elektroniskai pieteikuma iesniegšanai un apmeklējuma rezervēšanai, kas samazina pretendenta iestādē pavadīto laiku, kā arī vīzas pieteikuma apstrādei un lēmuma pieņemšanai iestādes patērēto laiku. |
| 6. Starpsistēmu saskarnes izveide “C” tipa vīzas elektroniskai pieteikuma burtciparu un biometrijas datu iesniegšanai. | 6. Izveidota starpsistēmu saskarne “C” tipa vīzas elektroniskā pieteikuma burtciparu un biometrijas datu iesniegšanai, kas uzlabo datu apmaiņu starp Nacionālo vīzu informācijas sistēmu un ārpakalpojuma sniedzēju. Izstrādātais risinājums mazina datu kvalitātes riskus, panākot to, ka apstrādājamie dati ir atbilstoši predefinētiem ierobežojumiem. |
| **Drošības policija** | 210 000/ 210 000 | Segt izdevumus, kas saistīti ar DP kapacitātes stiprināšanu. | Tiek īstenota specifiskā funkcija. | Ministru kabineta 2017.gada 21.augusta rīkojuma Nr.444 3.1.apakšpunkts. |
| **Valsts kase** | 46 800/ 46 800 | Īpašam mērķim noteikto bezprocentu obligāciju emisiju nodrošināšana saskaņā ar Imigrācijas likuma 23.panta pirmās daļas 31.punktu. | Nodrošināta īpašam mērķim noteikto bezprocentu obligāciju emisija, uzskaite un norēķinu veikšana.  | Ministru kabineta 2017.gada 21.augusta rīkojuma Nr.444 3.2.apakšpunkts. |

2.pielikums

**Informācija par Pilsonības un migrācijas lietu pārvaldei paredzēto finansējumu Uzturēšanās atļauju reģistra uzturēšanai un pilnveidošanai**

PMLP paredzētais finansējums Uzturēšanās atļauju reģistra (turpmāk – UAT) uzturēšanai un pilnveidošanai veidojas šādi:

* **2018.gadā** **40 203 *euro*,** tajā skaitā 39 325 darba staciju iegādei (5000 kods – kapitālie izdevumi) un 878 euro 5 monitoru iegādei (2000 kods - preces un pakalpojumi), lai nodrošinātu dokumentu skenēšanu un to pievienošanu UAT apakšsistēmā un Elektoniski digitālajā arhīvā, nepieciešams ierīkot 5 datorizētas darba vietas ar skeneriem un specializētu datorprogrammatūras licenci .

Vienas darba vietas izmaksas 6 645 *euro* + 1 396 *euro* (PVN) = 8 041 *euro.*

Komplektā ietilpst:

1. Dators/sistēmbloks ar OS un biroja programmatūru - 1000 *euro* (kods 5238 – datortehnika un cita biroja tehnika);
2. Monitors 24" - 145 *euro* ( kods 2312 – inventārs);
3. Licence *Kofax Capture Enterprise 1 concurrent station* - 3800 *euro* (kods 5129 – pārējās licences, koncesijas un patenti, preču zīmes un tamlīdzīgas tiesības)*;*
4. Plakanvirsmu skeneris ar lokšņu padevi (80lpp./min.) ~ 1700 *euro* (kods 5238 – datortehnika un cita biroja tehnika);

1 000 *euro* +145 *euro* +3 800 *euro* +1 700 *euro* = 6 645 *euro*

1 000 *euro* +3 800 *euro* +1 700 *euro* = 6 500 *euro* x 5 = 32 500 *euro +* PVN 21% = **39 325 *euro***(5000 kods – kapitālie izdevumi)

145 *euro* x 5 = 725 *+* PVN 21% = **878 *euro***(2000 kods - preces un pakalpojumi)

* **2019. gadā** **80 768 *euro*** (5000 kods – kapitālie izdevumi), tajā skaitā;
1. UAT datu noliktavas pilnveidošanai izveidojot jaunus skatus datu noliktavās

55 cilvēkdienas x 450 *euro = 24 750 euro +* PVN 21% = **29 948 *euro*** (kods 5121 – datorprogrammas)*;*

1. Viena *Oracle Enterprise* datu bāzes vadības sistēmas licences iegāde.

Tā nepieciešama, jo sākotnēji ieviešot Uzturēšanās atļauju statistikas un datu analīzes sistēmu, tika iegādāta un līdz šim lietota būtiski lētāka *Oracle One* datu bāzes vadības sistēmas licence, bet tai ir ierobežojumi uz izmanotojamo capacitāti un funkcionalitāti, kas nepieciešama pieaugošajam datu apstrādes apjomam.

42 000 *euro* + PVN 21% = **50 820** ***euro*** (kods 5129 – pārējās licences, koncesijas un patenti, preču zīmes un tamlīdzīgas tiesības).

3.pielikums

**Informācija par Pilsonības un migrācijas lietu pārvaldei turpmāk nepieciešamo finansējumu Uzturēšanās atļauju reģistra uzturēšanai un pilnveidošanai**

PMLP nepieciešams finansējums UAT uzturēšanai un pilnveidošanai, kā arī elektroniskā digitālā arhīva datu glabāšanas iekārtas kapacitātes palielināšanai:

* **2020.gadā – 35 393 *euro*** (valsts budžeta apakšprogrammā 11.01.00 “Pilsonības un migrācijas lietu pārvalde”) Vienotās migrācijas informācijas sistēmas Uzturēšanās atļauju apakšsistēmas pilnveidošanai, lai optimizētu veikto uzskaiti par ārvalstu investoru maksātajām valsts nodevām. Šobrīd uzskaite nav automatizēta, līdz ar to ietekmes aprēķins uz valsts budžetu un analīze veicama manuāli, tādējādi ievērojami paildzinot nepieciešamās informācijas apstrādi:

65 cilvēkdienas x 450 *euro* (*vienas cilvēkdienas izmaksas pēc vidējās tirgus cenas bez PVN*) = 29 250 *euro* + PVN 21% = 35 393 *euro* (EKK 5121 Datorprogrammas).

* **2021.gadā - 23 595 *euro*** (valsts budžeta apakšprogrammā 11.01.00 “Pilsonības un migrācijas lietu pārvalde”), lai nodrošinātu ārzemnieku lietu uzglabāšanas apstākļus atbilstoši MK 2012.gada 6.novembra noteikumos Nr.748 “Dokumentu un arhīvu pārvaldības noteikumi” (Latvijas Vēstnesis, 08.11.2012., Nr.177) paredzētajām prasībām, nepieciešama papildu plauktu iegāde ārzemnieku fizisko personu lietu arhīvam. Ievērojot to, ka investīciju programmas rezultātā arhīvā uzglabājamo personu dokumentu komplektu skaits palielinājies aptuveni par 18 000, kā arī ik gadu personas iesniedz jaunus dokumentu komplektus, reģistrējot TUA un pieprasot atkārtotas atļaujas, kopējā arhīva slodze ir būtiski pieaugusi un dokumentu uzglabāšanas apstākļi neveicina operatīvu piekļuvi nepieciešamajai informācijai:

100 plaukti x 195 *euro (vienības izmaksas pēc vidējās tirgus cenas bez PVN*) = 19 500 *euro* + PVN 21% = 23 595 *euro* (EKK 5232 Saimniecības pamatlīdzekļi).

* **2022.gadā** - **20 147 *euro*** (valsts budžeta programmā 02.00.00 „Iekšlietu ministrijas vienotā sakaru un informācijas sistēma”) Elektroniskā digitālā arhīva datu glabāšanas iekārtas kapacitātes palielināšanai 2TB apjomā, lai paātrinātu ārvalstu investoru uzturēšanās atļauju pieteikumu apstrādi.

Papildus disku masīva moduļa (disku masīva glabāšanas disks un diska atvilktne) iegāde:

1 modulis x 16 650 *euro* *(vienības izmaksas pēc vidējās tirgus cenas bez PVN*) = 16 650 *euro* + PVN 21% = 20 147 *euro* (EKK 5238 Datortehnika, sakaru un cita biroja tehnika).

1. Deklasificēts saskaņā ar EM 08.03.2018. vēstules Nr.2.3.1-2/2018/116 8.punktā minēto [↑](#footnote-ref-1)
2. 46.pants. (1) EM budžeta programmā 33.00.00 "Ekonomikas attīstības programma" ieskaitītie līdzekļi ir izmantojami Reemigrācijas atbalsta pasākumu plāna un Pirmā mājokļa programmas finansēšanai, kā arī citiem darba vietu radīšanas un ģimeņu atbalsta pasākumiem un sistēmas administrēšanas papildu izmaksu segšanai. [↑](#footnote-ref-2)
3. 49.pants. (1) EM budžeta programmā 33.00.00 "Ekonomikas attīstības programma" ieskaitītie līdzekļi ir izmantojami atbalsta pasākumiem Latvijas uzņēmējiem jaunu eksporta tirgu apguvē un eksporta palielināšanā uz prioritāriem mērķa tirgiem un investīciju veicināšanai, Reemigrācijas atbalsta pasākumu plāna un Pirmā mājokļa programmas finansēšanai, kā arī citiem darba vietu radīšanas un ģimeņu atbalsta pasākumiem un sistēmas administrēšanas izmaksu segšanai. [↑](#footnote-ref-3)
4. 58.pants. (1) EM budžeta programmā 33.00.00 "Ekonomikas attīstības programma" ieskaitītie līdzekļi izmantojami atbalsta pasākumiem Latvijas uzņēmējiem jaunu eksporta tirgu apguvē un eksporta palielināšanā uz prioritāriem mērķa tirgiem, investīciju veicināšanai, reemigrācijas atbalsta pasākumu un mājokļa programmas finansēšanai, kā arī citiem darba vietu radīšanas un ģimeņu atbalsta pasākumiem un sistēmas administrēšanas izmaksu segšanai. [↑](#footnote-ref-4)
5. 50.pants. (1) EM budžeta programmā 33.00.00 "Ekonomikas attīstības programma" ieskaitītie līdzekļi izmantojami atbalsta pasākumiem Latvijas uzņēmējiem jaunu eksporta tirgu apguvē un eksporta palielināšanā uz prioritāriem mērķa tirgiem, investīciju veicināšanai, reemigrācijas atbalsta pasākumu un mājokļa programmas finansēšanai, kā arī citiem darba vietu radīšanas un ģimeņu atbalsta pasākumiem un sistēmas administrēšanas izmaksu segšanai. [↑](#footnote-ref-5)
6. Informatīvais ziņojums "Par Imigrācijas likuma 23.panta pirmās daļas 3., 28., 29., 30. un 31.punktā paredzēto noteikumu īstenošanas gaitu un rezultātiem", <http://tap.mk.gov.lv/lv/mk/tap/?pid=40441522> [↑](#footnote-ref-6)
7. 3. EM atbilstoši gadskārtējā valsts budžeta likumā noteiktajiem mērķiem līdz kārtējā saimnieciskā gada 1.martam un, ja nepieciešams, izvērtējot budžeta programmā pieejamo finanšu līdzekļu apmēru, līdz kārtējā saimnieciskā gada 1.oktobrim sagatavo un normatīvajos aktos noteiktajā kārtībā iesniedz MK rīkojuma projektu par šo noteikumu 2.punktā minēto budžeta programmas finanšu līdzekļu sadalījumu, norādot: izmantošanas mērķi un sasniedzamos rezultātus; ministriju un budžeta programmu (apakšprogrammu); izlietošanas nosacījumus, ja tas nepieciešams atbilstoši finansējuma izmantošanas specifikai. [↑](#footnote-ref-7)
8. (8) Ārzemnieka veikto maksājumu šā panta pirmās daļas 28., 29., 30. un 31.punktā noteiktajos gadījumos, kā arī 7.3 daļā noteiktajā gadījumā ieskaita valsts pamatbudžeta programmai "Ekonomikas attīstības programma" atvērtajā valsts pamatbudžeta izdevumu kontā VK un uzskaita kā iestādes citus pašu ieņēmumus. Maksājums ir vienreizējs un netiek atmaksāts, izņemot MK noteikumos minētos gadījumus. Šo līdzekļu izmantošanas mērķus nosaka gadskārtējā valsts budžeta likumā, kā prioritāro izmantošanas mērķi norādot šīs budžeta programmas administrēšanas izdevumu segšanu, bet līdzekļu izmantošanas kārtību nosaka MK. Attiecīgo valsts budžeta programmu administrē EM. [↑](#footnote-ref-8)
9. 73.2 Šo noteikumu [73.1 punktā](https://m.likumi.lv/doc.php?id=212441#p73.1) minēto maksājumu vai tā daļu atmaksā, ja: 73.21. ārzemnieks **četru mēnešu laikā** pēc lēmuma pieņemšanas par TUA piešķiršanu iesniedzis rakstisku pieprasījumu par maksājuma atmaksu, ja veikta pārmaksa vai maksājums veikts nepareizi; 73.22. ārzemnieks **četru mēnešu laikā** pēc lēmuma pieņemšanas par TUA piešķiršanu iesniedzis rakstisku pieprasījumu par maksājuma atmaksu un šajā laikposmā TUA nav saņēmis; 73.23. ārzemnieks nav saņēmis TUA un ir miris vai atrodas bezvēsts prombūtnē un ārzemnieka mantinieks **četru mēnešu laikā** pēc lēmuma spēkā stāšanās par TUA piešķiršanu iesniedzis rakstisku pieprasījumu par maksājuma atmaksu un pieprasījumam pievienojis mantojuma tiesības apliecinošu dokumentu (notariālu aktu).

73.3 Maksājumu, kas veikts [Imigrācijas likuma](https://m.likumi.lv/ta/id/68522-imigracijas-likums) [23.panta](https://m.likumi.lv/ta/id/68522-imigracijas-likums#p23) pirmās daļas 31.punktā minēto bezprocentu valsts vērtspapīru iegādei, ārzemniekam atmaksā, ja viņš **triju mēnešu laikā** pēc lēmuma pieņemšanas par TUA piešķiršanu nav saņēmis TUA. [↑](#footnote-ref-9)
10. <http://titania.saeima.lv/LIVS12/saeimalivs12.nsf/0/01A496FFF8571C03C22581B600277FCD?OpenDocument> [↑](#footnote-ref-10)
11. Informatīvais ziņojums “Par fiskālās telpas pasākumiem un izdevumiem prioritārajiem pasākumiem valsts budžetam 2018.gadam un ietvaram 2018.–2020.gadam”, <https://m.likumi.lv/doc.php?id=293473> [↑](#footnote-ref-11)
12. Priekšlikumi likumprojekta “Grozījumi Imigrācijas likumā” izskatīšanai Saeimā otrajā lasījumā, <http://tap.mk.gov.lv/mk/mksedes/saraksts/protokols/?protokols=2017-11-09#17> [↑](#footnote-ref-12)
13. <http://m.likumi.lv/doc.php?id=292983> [↑](#footnote-ref-13)
14. 4. Par finanšu līdzekļu izmantošanu atbilstoši šo noteikumu [3.punktā](https://m.likumi.lv/doc.php?id=274675#p3) minētajam MK rīkojumam un normatīvajiem aktiem atbild finansējuma saņēmējs. 5. Finansējuma saņēmējs, kas finanšu līdzekļus ir saņēmis kā transferta ieņēmumus izdevumu segšanai, katru gadu par izdevumiem, kas veikti līdz 31.03., 30.06., 30.09. un 31.12., attiecīgi līdz 10.04, 10.07., 10.10. un 10.01. iesniedz EM rakstisku pārskatu par šo noteikumu 3.1.apakšpunktā minētā uzdevuma izpildi. 3.1. izmantošanas mērķi un sasniedzamos rezultātus; [↑](#footnote-ref-14)
15. Nozarēs veikto ieguldījumu efektivitātes analīzes metodika, Valsts kancelejas, 2017., <https://www.mk.gov.lv/sites/default/files/editor/metodika.docx> [↑](#footnote-ref-15)
16. Saskaņā ar MK 16.08.2017. sēdes protokollēmumā (prot.Nr.39, 41.§, Rīkojuma projekts “Par pamatbudžeta programmas “Ekonomikas attīstības programma” finanšu līdzekļu izmantošanu”) noteikto –2018.-2019.gadam finansējums ir paredzēts atbilstoši izvirzītajiem uzdevumiem. [↑](#footnote-ref-16)
17. Sākot ar 2020.gadu, izmaksas tiks nodrošinātas FM budžeta apakšprogrammā 31.02.00 "Valsts parāda vadība" paredzēto līdzekļu ietvaros” [↑](#footnote-ref-17)
18. 34.pants. (1) Uzturēšanās atļaujas izsniegšanu vai reģistrēšanu atsaka, ja: 19) kompetentas valsts iestādes sniegušas informāciju, kas ir par pamatu tam, lai ārzemniekam aizliegtu ieceļot un uzturēties Latvijas Republikā.

35.pants. (1) TUA anulē, ja: 23) kompetentas valsts iestādes sniegušas informāciju, kas ir par pamatu tam, lai aizliegtu ārzemniekam uzturēties Latvijas Republikā vai citas Šengenas līguma dalībvalsts teritorijā. [↑](#footnote-ref-18)
19. [Publiskais pārskats par Drošības policijas darbību 2016.gadā](http://dp.gov.lv/lv/?rt=documents&ac=download&id=18). [↑](#footnote-ref-19)
20. Jāskatās visu uzturēšanās atļauju kontekstā, jo investori pieprasīs arī pastāvīgās uzturēšanās atļaujas un arī šīs process vienmēr ir bijis jāuzskaita un jāanalizē. [↑](#footnote-ref-20)
21. Uz 31.01.2018. par visu EAP darbības periodu sākot no 2014.gada ir **veiktas 528 TUA pieprasītāju iemaksas**. Ja skatītas kā ar sistēmas administrēšanu saistītās izmaksas tiek budžeta programmas izdevumi, tad tie ir tikai **2,93% no norādītā skaita**, kas drīzāk raksturo kopējo klientu loku PMLP sniegtajiem pakalpojumiem saistībā ar Imigrācijas likuma noteiktajām prasībām attiecībā uz TUA. [↑](#footnote-ref-21)
22. Īpaši paziņojumi pirmreizējo TUA saņēmējiem par nepieciešamību pieprasīt atkārtotu TUA netiek sūtīti. Samaksas nosacījumi tiek izskaidroti gan mutvārdos, gan arī iekļauti administratīvajos lēmumos. Maksājuma pārbaudi PMLP veic izmantojot VK informāciju, to uzskaita VMIS Uzturēšanās atļauju apakšsistēmā un apkopojot informāciju par investoriem. [↑](#footnote-ref-22)
23. <https://www.mk.gov.lv/sites/default/files/editor/vp_v5.1_4.pdf> [↑](#footnote-ref-23)